ระเบียบกระทรวงการพัฒนาสังคมและความมั่นคงของมนุษย์ ว่าด้วยคุณสมบัติของกรรมการสมาคมฌาปนกิจสงเคราะห์ (ฉบับที่ 2) พ.ศ. 2557
ระเบียบกระทรวงการพัฒนาสังคมและความมั่นคงของมนุษย์
ระเบียบกระทรวงการพัฒนาสังคมและความมั่นคงของมนุษย์
ว่าด้วยคุณสมบัติของกรรมการสมาคมฌาปนกิจสงเคราะห์
(ฉบับที่ ๒)
พ.ศ. ๒๕๕๗
 

โดยที่เป็นการสมควรแก้ไขเพิ่มเติมระเบียบกระทรวงการพัฒนาสังคมและความมั่นคงของมนุษย์
ว่าด้วยคุณสมบัติของกรรมการสมาคมฌาปนกิจสงเคราะห์ พ.ศ. ๒๕๔๕

อาศัยอำนาจตามความในมาตรา ๗ และมาตรา ๒๑
แห่งพระราชบัญญัติการฌาปนกิจสงเคราะห์ พ.ศ. ๒๕๔๕
รัฐมนตรีว่าการกระทรวงการพัฒนาสังคมและความมั่นคงของมนุษย์ จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบกระทรวงการพัฒนาสังคมและความมั่นคงของมนุษย์ ว่าด้วยคุณสมบัติของกรรมการสมาคมฌาปนกิจสงเคราะห์
(ฉบับที่ ๒) พ.ศ. ๒๕๕๗

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ
๓ ของระเบียบกระทรวงการพัฒนาสังคมและความมั่นคงของมนุษย์ ว่าด้วยคุณสมบัติของกรรมการสมาคมฌาปนกิจสงเคราะห์
พ.ศ. ๒๕๔๕ และให้ใช้ความต่อไปนี้แทน
ข้อ ๓ กรรมการสมาคมฌาปนกิจสงเคราะห์
ต้องมีคุณสมบัติและไม่มีลักษณะต้องห้าม ดังต่อไปนี้
(๑) คุณสมบัติ
(ก) มีสัญชาติไทย
(ข) มีอายุไม่ต่ำกว่ายี่สิบห้าปีบริบูรณ์
(ค) มีวุฒิการศึกษาไม่ต่ำกว่าชั้นประถมศึกษาปีที่สี่
(ง) มีอาชีพเป็นหลักแหล่งและมีฐานะมั่นคง
(จ) เป็นสมาชิกของสมาคมฌาปนกิจสงเคราะห์นั้น
(๒) ลักษณะต้องห้าม
(ก) เป็นกรรมการของสมาคมฌาปนกิจสงเคราะห์อื่น
(ข) เป็นผู้มีความประพฤติเสื่อมเสีย หรือบกพร่องในศีลธรรมอันดี
(ค) เป็นภิกษุ สามเณร นักพรต หรือนักบวชในศาสนาใด
(ง) เคยถูกนายทะเบียนสมาคมฌาปนกิจสงเคราะห์ประจำท้องที่
สั่งให้พ้นจากตำแหน่งกรรมการสมาคมฌาปนกิจสงเคราะห์
(จ)
เคยถูกที่ประชุมใหญ่สมาคมฌาปนกิจสงเคราะห์ถอดถอนให้ออกจากตำแหน่งกรรมการเพราะเหตุทุจริตต่อหน้าที่
หรือไม่เคยต้องโทษตามกฎหมายว่าด้วยการฌาปนกิจสงเคราะห์
(ฉ) เคยต้องโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดได้กระทำโดยประมาท หรือความผิดลหุโทษ
(ช) เป็นคนไร้ความสามารถหรือคนเสมือนไร้ความสามารถ
(ซ) เป็นบุคคลที่มีหนี้สินล้นพ้นตัว หรือบุคคลล้มละลาย
(ฌ) เคยถูกไล่ออก ปลดออก หรือให้ออกจากส่วนราชการ
หน่วยงานของรัฐหรือรัฐวิสาหกิจ หรือไม่เคยถูกนายจ้างเลิกจ้างเพราะเหตุทุจริตต่อหน้าที่


ประกาศ
ณ วันที่ ๓๐ กรกฎาคม พ.ศ. ๒๕๕๗
วิเชียร
ชวลิต
ปลัดกระทรวงการพัฒนาสังคมและความมั่นคงของมนุษย์
ปฏิบัติราชการแทน
รัฐมนตรีว่าการกระทรวงการพัฒนาสังคมและความมั่นคงของมนุษย์













ปริยานุช/ผู้จัดทำ
๘ มกราคม ๒๕๕๘

วิศนี/ผู้ตรวจ
๑๕ มกราคม ๒๕๕๘





[๑] ราชกิจจานุเบกษา
เล่ม ๑๓๑/ตอนพิเศษ ๒๖๔ ง/หน้า ๑/๒๔ ธันวาคม ๒๕๕๗